**Előterjesztés a Zalacsányi Közös Önkormányzati Hivatalban igazgatási szünet és munkaszüneti nap elrendeléséről szóló önkormányzati rendelet megalkotásához**

**Általános indokolás:**

A közszolgálati tisztviselőkről szóló 2011. évi CXCIX. Törvény (a továbbiakban: Kttv.) 232. § (3) bekezdése szabályozza az igazgatási szünet jogintézményét. E szerint *„ A képviselő-testület, valamint a 2. §-ban felsorolt szervek vezetője - a Kormány ajánlásának figyelembevételével - a rendes szabadság kiadására igazgatási szünetet rendelhet el. Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét.*"

A Kttv. 232/A. § (1) bekezdése szerint: „A helyi önkormányzat képviselő-testülete - a (2) bekezdésben foglalt feltétellel - rendeletben rendelkezhet arról, hogy a képviselő-testület hivatala köztisztviselője számára a Közszolgálati Tisztviselők Napja, július l-je, munkaszüneti nap."

A jegyző az igazgatási szünet tartama alatt csökkentett létszámmal gondoskodik - ügyeleti rendszerben - az anyakönyvi igazgatási, jegyzői gyámhatósági és egyéb haladéktalan intézkedést igénylő feladatok ellátásáról, valamint arról, hogy a lakossági ügyfélszolgálattal kapcsolatos területeken - figyelemmel a Kormány ajánlására - a feladatellátás folyamatos legyen.

Az igazgatási szünetet évek óta – évenként külön rendeletben – szabályozta a Képviselő-testület, mivel az időpont minden évben a jelen tervezetben meghatározottal egyezik meg, javasolom a rendelet megalkotását, így nem szükséges évente új rendeletet alkotni.

**Előzetes hatásvizsgálat**

A jogalkotásról szóló 2010. évi CXXX. törvény 17. § -a alapján, mint a lenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről az alábbiak szerint tájékoztatom a Tisztelt Képviselő-testületet.

1. **Társadalmi hatások:** A rendelet megalkotásának számottevő társadalmi hatása nincs, ugyanis az igazgatási szünet időtartama alatt is ügyelet működik, vagyis az ügyek intézése, valamint a jogszabályban előírt határidők betartása biztosított lesz.
2. **Gazdasági, költségvetési hatások:** nincs
3. **Környezeti és egészségi következmények:** A rendeletmódosítás nem okoz környezeti hatást, végrehajtásának egészségügyi következményei nincsenek.
4. **Adminisztratív terheket befolyásoló hatások:** A rendelet megalkotása adminisztratív többletterhet nem jelent.
5. **A jogszabály megalkotásának szükségessége, a jogalkotás elmaradásának várható következményei:** A rendelet megalkotását magasabb rendű jogszabály nem teszi kötelezővé, a képviselő-testület döntési hatásköre, hogy a rendeletalkotási lehetőséggel él.
6. **A jogszabály alkalmazásához szükséges személyi, szervezeti, tárgyi és pénzügyi feltételek:** A Rendelet megalkotásához szükséges személyi, szervezeti, tárgyi és pénzügyi feltételek rendelkezésre állnak.

Ligetfalva, 2021. március 17. Barcza Zoltán

polgármester